Reënboogbekerreeks: Dit reën kaarte in die KaapDie Stormers het vinger-aflek-rugby in die eerste 15 minute gespeel. (Foto: Hansie Linde) Daar gaan nog baie lank om die braaivleisvure gesels word oor die nuwe reël in die Reënboogbekerreeks om rugbyspelers wat met ŉ rooikaart gestraf is, ná 20 minute met ŉ ander speler te vervang. Saterdag in die Kaapstad-stadion het die Stormers twee rooikaarte (Seabelo Senatla en Willie Engelbrecht) ontvang, maar steeds byna die knoop teen die Sharks in die Reënboogbekerreeks SA deurgehaak – omdat hulle ná 20 minute ŉ ander speler kon opstuur. Ja, hulle het ŉ dure prys betaal, want die Sharks het met 33 – 30 gewen nadat hulle rustyd nog met 12 – 23 agter was. Bygesê, die Sharks het diep in die tweede helfte ook ’n geelkaart ontvang ná ŉ oortreding deur Jeremy Ward wat so byna die deur vir die Stormers oopgelaat het om te wen. Die Stormers het vinger-aflek-rugby in die eerste 15 minute gespeel, die bal heen en weer gegooi en met binne-aangeë die Sharks oorbluf gehad. Dit was oud-WP-rugby op sy beste, wat die skare in hul duisendtalle na Nuweland gelok het. Maar toe raak hul stoom op met 14 man – sekerlik oor Senatla se rooikaart (hy het Aphelele Fassi se voete na ŉ hoë skop onder hom uitgelig) en Engelbrecht se eerste geelkaart vir ŉ gevaarlike hoogvat. Later het Engelbrecht, wat deur die Pumas aan die Stormers geleen word, sy tweede geelkaart (outomaties rooi) vir ŉ soortgelyke oortreding ontvang. Die Sharks, met Reniel Hugo wat ŉ driekuns aan drieë behaal het, het binne ’n japtrap die agterstand in ŉ voorsprong omskep. Daar was ŉ hele paar hoogtepunte, maar ook ŉ vrag vol laagtepunte. Die pluspunt was dat Pieter-Steph du Toit die hele wedstryd op die veld gebly het ná sy langtermynbesering. Dit in teenstelling met Siya Kolisi, wat weer vervang is. Siya Kolisi is tydens die wedstryd vervang. (Foto: Hansie Linde) Ook die Stormers se blitsoorlog in die eerste 15 minute en die Sharks se terugvegpoging. Maar dan het die talentvolle Stormers-losskakel Kade Wolhuter sy knie beseer en is daar beslis kommer oor hom. Ook is die gebrek aan dissipline ŉ groot kopseer, maar al gee dit aan die afrigters iets om aan te herkou oor hoekom hul spanne verloor, wag daar groot probleme. Sny dit maar vroeg uit julle arsenaal, want julle gaan julle vasloop in Europa. Punte: Sharks 33 (12): Drieë: Thomas du Toit, Fez Mbatha, Reniel Hugo (3). Doelskoppe: Curwin Bosch (4). Stormers 30 (23): Drieë: Herschel Jantjies, Rikus Pretorius, Damian Willemse. Doelskoppe: Kade Wolhuter (2), Abner van Reenen. Strafdoele: Wolhuter (3).